Magister Josbertus et magister G., curie Senonensis officiales, omnibus has litteras inspecturis, in Domino salutem. Notum fieri volumus quod, cum Florentia, uxor defuncti Gaufridi de Codreio et W. et Renaudus, filii ejus, quoddam nemus haberent commune cum Daimberto, monacho, contiguum nemori Sancte-Columbe, apud Capellam-super-Orosam, coram nobis recognoverunt se dedisse partem suam, medietatem nemoris illius scilicet, ecclesie Sancte-Columbe in perpetuam elemosinam; et insuper ipsi et Gila, filia Florentie jamdicte, de illo investierunt ecclesiam per librum quemdam quem, coram nobis, adsistentibus monachis domus illius, et pluribus aliis, tam clericis quam laïcis, super majus altare obtulerunt. Fiduciaverunt etiam in manu nostra dicta Florentia, que super medietatem partis illius nemoris, que ad ipsam et filios suos contingebat, dotem suam habebat, et predicti W. et Renaudus, quod donum illud ubique de jure garantirent. Constituerunt etiam plegios de predicto nemore de jure garantiendo Petrum, monachum, et Paganum, fratrem ejus et Deimbertum (sic) monachum, qui etiam dictam elemosinam laudaverunt; et Deimbertus, de cujus feodo nemus erat, feodum quitavit in perpetuum. Laudaverunt etiam hoc donum Florentia, de cujus dote, sicut dictum est, medietas erat; et Gileta, filia ejus. Predictus autem W. qui peregre Jherosolimam erat in proximo, annuente Domino, profecturus, recepit de caritate domus viginti libras; et supradicta Florentia, mater ejus, quadraginta solidos. Actum, die festi Beati-Hylarii, apud Sanctam-Columbam, anno Domini millesimo ducentesimo.